Umbiko weBarclays Ungaba Uchothoza iZanu PF Na?
Umbiko lo ukhuthaza uzulu ukuthi aphakame alwele izifiso zakhe njalo usudale inkulumo eZimbabwe, abantu abanengi besithi uqondiswe kuhulumende weZanu PF, kodwa ibhanga leli lithi akunjalo.
WASHINGTON DC — Umbiko wokuhuga abathengi oyethulwe libhanga leBarclays emaphephandabeni ukhuthaza uzulu ukuthi aphakame alwele izifiso zakhe usudale inkulumo, abanye besithi usola uhulumende weZanu PF. Uhamba kanje lumbiko: Abanye bathi kusobala ukuthi iBarclays isola uhulumende weZanu PF ngokwehluleka ukubusa kuhle, njalo ikhuthaza uzulu ukuthi avukele umbuso. Kodwa obona ngokwethulwa kwemibiko yokuhuga uzulu kubhanga leli, uMnu Dennis Mambure ukulandule lokhu kungxoxo ayenze leStudio 7. “Thina silibhanga njalo asilani lokwenza lezombuso welizwe,” kutsho uMnu Mambure. Wengeze wathi abakuthengisayo ngalumbiko yizikwelede abantu abangazicela kubhanga lakhe ukuze benelise ukuthenga izindlu. Ingcwethi kwezokwethulwa kwemibiko yokuhuga, uNkosazana Sandra Mapurisa uthi imbiko yokuthengisa ivame ukuhlelwa ngendlela ephehla uzulu ngabomo ukuthi aqale ukudingisisa ukuthi kahle-kahle kuyini okuthengiswayo. “Umbiko wabo ngiyawuzwisisa njalo ngeke ngiwuphambanise lokuthi ngowezepolitiki,” kutsho uNkosazana Mapurisa. “Nge-controversy ekhona, ngibona angani iBarclays yenelisile ukufikisa umbiko wayo ebantwini abanengi ngohlelo lwezikwelede zezindlu abazinika uzulu.”